หุ้นครอบครัวปตท.ดันดัชนีพุ่งขึ้น 10จุด
หุ้นกลุ่มปตท.เขียวยกแผง อานิสงส์ราคาน้ำมันดิบตลาดโลกพุ่ง
26 เม.ย. 2553

หุ้นกลุ่มปตท.เขียวยกแผง อานิสงส์ราคาน้ำมันดิบตลาดโลกพุ่ง
ราคาหุ้นในกลุ่มปตท.ปรับตัวขึ้นยกแผงวันนี้ หลังจากราคาน้ำมันดิบในตลาดโลกพุ่งขึ้น  1.42 เหรียญสหรัฐต่อบาร์เรลมาอยู่เหนือระดับ 85 เหรียญสหรัฐต่อบาร์เรลซึ่งดีขึ้นมากหลังจากราคาทรงตัวมาติดต่อกันหลายวัน รวมถึงการเก็งเรื่องกำไรสุทธิของบริษัทในกลุ่มนี้จะดีขึ้นมากด้วยในไตรมาสแรกปีนี้ ทำให้บรรยากาศการลงทุนในตลาดหุ้นโดยรวมคึกคักและดัชนีบวกมาแล้วกว่า 10จุด มาซื้อขายเหนือ 750 จุด มาร์เก็ตติงกล่าวว่า  ดัชนีที่บวกมาแรงกว่า 8 จุดตั้งแต่เปิดการซื้อขายและคงปรับตัวขึ้นต่อเนื่องมากว่า 10 จุด เป็นเพราะแรงผลักดันหุ้นในกลุ่มปตท.นำโดยหุ้นปตท.(PTT)ที่บวก 4 บาทมาซื้อขายแถว 257 บาท รวมถึงราคาหุ้นในกลุ่มธนาคารพาณิชย์ที่ปรับตัวขึ้นด้วย หลังจากอ่อนตัวลงเมื่อหมดข่าวดีเรื่องกำไรสุทธิในไตรมาส1 ปีนี้ออกมาดีขึ้นอย่างที่คาดการณ์ 
อย่างไรก็ตาม ราคาหุ้นกลุ่มปตท.และธนาคารพาณิชย์ที่ปรับตัวขึ้นมาเช้าวันนี้  คงเป็นเรื่องดีเพียงช่วงสั้นๆ และมีโอกาสอ่อนตัวลงแรงหากสถานการณ์การเมืองมีความรุนแรงอย่างคาดไม่ถึง เนื่องจากนักลงทุนต่างชาติมีการทยอยขายหุ้นไทยลดพอร์ตการลงทุนอย่างต่อเนื่อง โดยเห็นได้จากเมื่อวันศุกร์ที่ผ่านมา ต่างชาติขายสุทธิถึง 2,325 ล้านบาท แม้ว่าปัจจัยพื้นฐานเศรษฐกิจและบริษัทจดทะเบียนไทยยังดีอยู่ก็ตาม
ล่าสุดนักวิเคราะห์ส่วนใหญ่มีการปรับลดประมาณการ กำไรสุทธิของบริษัทจดทะเบียนของปีนี้ โดยรวมจะมีอัตราการเติบโตถึง 15%  และล่าสุดบริษัทหลักทรัพย์ธนชาติลดเป้าหมายดัชนีหุ้นของปีนี้ลงจากที่เคยมองไว้ 820  จุดเหลือ 780 จุด และระดับดัชนีที่น่าจะเป็นจุดเข้าซื้ออยู่ที่ 670 จุด